ANTARA IDENTITI BAJAU SAMAH DAN BAJAU UBIAN, SEJAUH MANA PERBEZAANNYA: KAJIAN KES DI KAMPUNG PULAU GAYA ASAL, KOTA KINABALU, SABAH
Authors: NURADIBAH NORDIN  , GUSNI SAAT  
Published: October 2023

Artikel ini membincangkan sejauhmana wujudnya persamaan dan perbezaan amalan budaya iaitu bahasa dan adat perkahwinan antara kumpulan Bajau Samah dan Bajau Ubian di Kampung Pulau Gaya Asal, Kota Kinabalu. Pendekatan kajian ini adalah kualitatif yang menjadikan informan utama sebagai sumber utama data empirikal. Dapatan kajian menunjukkan umumnya identiti sepunya etnik Sama-Bajau mempunyai pengaruh ke atas persamaan budaya iaitu bahasa dan adat perkahwinan subetnik Bajau Samah dan Bajau Ubian di Kampung Pulau Gaya Asal, Kota Kinabalu. Dari segi bahasa, sebutan istilah-istilah antara Bahasa Bajau Ubian dan Bajau Samah pada dasarnya adalah sama. Hal ini disebabkan kedua-dua kumpulan etnik Sama-Bajau ini berkongsi identiti bahasa iaitu menuturkan bahasa keluarga Sinama/Sama. Dalam soal budaya perkahwinan pula, ternyata Islam sebagai identiti sepunya komuniti Bajau Samah dan Bajau Ubian di Kampung Pulau Gaya Asal telah membentuk acuan adat-adat perkahwinan mereka. Akad nikah yang mempunyai perkaitan adat nampaknya masih bertaut pada syariat Islam. Unsur-unsur perbezaan amat sedikit berbanding dengan unsur-unsur persamaan adat perkahwinan dan bahasa antara dua kelompok Sama-Bajau. Selain pengaruh identiti sepunya, ia juga terjadi disebabkan oleh jarak sosial yang begitu rapat antara dua kumpulan kerana mereka tinggal bersebelahan dalam sebuah petempatan yang sama. Hubungan sosial yang terjalin begitu lama antara dua kumpulan menyebabkan proses adaptasi dan asimilasi budaya berlaku antara satu sama lain.

 

This article discusses the extent of similarities and differences in the cultural practices such as language and marriage customs among the Bajau Samah and the Bajau Ubian in Kampung Pulau Gaya Asal, Kota Kinabalu. The approach of this study is qualitative which makes key informants the primary as the main source of empirical data. The findings of the study show that in general, the common identity of the Sama-Bajau ethnic group has an influence on cultural similarities, namely the language and marriage customs of the Bajau Samah and Bajau Ubian sub-ethnic groups in Kampung Pulau Gaya Asal, Kota Kinabalu. In terms of language, the pronunciation of the terms between Bahasa Bajau Samah dan Bahasa Bajau Ubian is basically the same. This is because these two Sama-Bajau ethnic groups share a language identity, speaking the Sinama/Sama family language. In terms of marriage culture, it turns out that Islam is the common identity of the Bajau Samah dan Bajau Ubian communities in Kampung Pulau Gaya Asal has formed the mould of their marriage customs. Marriage solemnization is a requirement of Islamic law and still seems to be linked to the common’s customs of the Sama-Bajau ethnic group. The element of difference is very little compared to the element of similarity of marriage customs and language between these two Sama-Bajau ethnic groups. In addition to the influence of a common identity, it is also due to the social distance that is so close between the two groups because they live side by side in a common settlement. The long-standing social relationship between the two groups has led to a process of adaptation and even cultural assimilation with each other.